Michal Kováč nuoremman kaappaus

Michal Kováč nuorempi kaapattiin elokuussa 1995 lähellä Slovakian pääkaupunkia Bratislavaa. Lukuisista pidätyksistä ja oikeuskäsittelyistä huolimatta ketään ei ole tuomittu rikoksesta.
Tausta.
Kováč nuoremman isä Michal Kováč oli 1990-luvun alussa itsenäistyneen Slovakian ensimmäinen presidentti. Presidentti oli autoritäärisen pääministeri Vladimír Mečiarin näkyvin vastustaja, ja näiden väliset konfliktit olivat lisääntyneet nopeasti vuosikymmenen kuluessa. Yksi niistä oli Slovakian salaisen palvelun (SIS) johtajan nimitys, joka päättyi Mečiarin voittoon. Tehtävään nimitettiin hänen läheinen liittolaisensa Ivan Lexa. Lexan epäiltiin myöhemmin järjestäneen presidentin pojan kaappaamisen.
Kováč nuorempaa oli syytetty Technopol-nimiseen yritykseen liittyneissä talousrikoksissa, ja Saksan poliisi oli antanut hänestä pidätysmääräyksen lokakuussa 1994.
Tapahtumien kulku.
Kahdeksan miestä kaappasi Kováč nuoremman autostaan Svätý Jurin kunnassa lähellä Bratislavaa 31. elokuuta 1995. Autossa hänet pakotettiin juomaan suuri määrä viskiä, ja kun hän koetti paeta, hänet pahoinpideltiin vakavasti. Kováč heräsi Itävallan Hainburgissa, missä paikallinen poliisi pidätti hänet kansainvälisen pidätysmääräyksen perusteella. Poliisi oli saanut nimettömän vihjeen Kováčin olinpaikasta slovakialaisesta lähteestä, jota on myöhemmin pidetty Slovakian salaisen palvelun tekemänä.
Kováč pysyi vangittuna monta kuukautta, kunnes itävaltalaiset tuomarit katsoivat, että hänen ihmisoikeuksiaan oli loukattu, ja määräsivät hänet vapautettavaksi. Kováč palasi Slovakiaan.
Jälkiselvittely.
Kováč nuoremman oikeustapaukset.
Kaappausta on käsitelty useissa eri oikeustapauksissa. Kováč haastoi valtion omistaman Slovenská televízia (SVT) -televisiokanavan oikeuteen väärän tiedon levittämisestä jo lokakuussa 1996. Myöhemmin hän voitti kaksi oikeustaistelua SVT:tä vastaan.
Presidentti Kováč armahti kaikki Technopol-jupakkassa syytetyt vuonna 1997. Kováč nuorempi pysyi kuitenkin etsintäkuulutettuna Saksassa, ja hänet pidätettiin Tšekissä helmikuussa 1997, mistä hänet luovutettiin Saksan poliisille. Hän pääsi vapaaksi kuukauden vankeuden jälkeen 150 000 D-markan takuumaksua vastaan. Technopol-tapaus sai päätöksensä vuoden 2000 helmikuussa, kun syytteistä luovuttiin todistusaineiston riittämättömyyden vuoksi.
Vuoden 1998 parlamenttivaalien jälkeen Slovakian uusi hallitus esitti virallisen anteeksipyynnön valtion kyvyttömyydestä auttaa Kováčia hänen Itävallan vankeuden aikana. Keväällä 2000 maan ulkoministerinä toiminut Eduard Kukan nimitti Kováčin Slovakian Intian suurlähetystön sihteeriksi. Haastattelussa Kukan sanoi nimitystä tietynlaiseksi moraaliseksi korvaukseksi vuoden 1995 kaappauksesta. Mečiarin päämisterikauden valtapuolueet HZDS ja SNS arvostelivat nimistystä voimakkaasti.
Róbert Remiášin salamurha.
Kováčin kaappausta tutkinut poliisi Róbert Remiáš kuoli 29. huhtikuuta 1996, kun hänen autonsa räjähti bratislavalaisessa lähiössä. Lukuisista pidätyksistä huolimatta ketään ei ole tuomittu rikoksesta. SIS:in silloista johtajaa Ivan Lexaa on syytetty Remiášin salamurhan tilaamisesta slovakialaiselta mafiosolta, mutta hänet todettiin myöhemmin syyttömäksi.
Mečiarin armahdukset.
Toimiessaan Slovakian väliaikaisena presidenttinä vuonna 1998 pääministeri Mečiar armahti kaikki Kováčin kaappauksesta syytetyt henkilöt, myös liittolaisensa Ivan Lexanin. Slovakian parlamentti kumosi Mečiarin armahdukset vuonna 2017, mutta lopullisia tuomioita rikoksesta ei vielä vuoteen 2020 mennessä ollut annettu.